太極拳經
一舉動，週身俱要輕靈，尤須貫串。氣宜鼓蕩，神宜內斂。無使有缺陷處，無使有凸凹處，無使有斷續處。其根在腳，發於腿，主宰於腰，形於手指。由腳而腿而腰，總須完整一氣。向前退後，乃能得機得勢。有不得機得勢處，身便散亂。其病必於腰腿求之。上下前後左右皆然。凡此皆是意，不在外面。有上即有下，有前即有後，有左即有右。如意要向上，即寓下意。若將物掀起，而加以挫之意。斯其根自斷，乃壞之速而無疑。虛實宜分清楚，一處有一處虛實。處處總此一虛實，周身節節貫串，無令絲毫間斷耳。 
長拳者，如長江大海滔滔不絕也。掤、捋、擠、按、採、捩、肘、靠，此八卦也。進步、退步、左顧、右盼、中定，此五行也。掤、捋、擠、按，即乾、坤、坎、離，四正方也。採、捩、肘、靠，即巽、震、兌、艮、四斜角也。進、退、顧、盼、定，即金、木、水、火、土也。合之則為十三勢也。